VSC sklep Cpg 346/99
Sodna praksa višjih sodišč, 2000-01-18

umik predloga za izvršbo - pooblaščenec - gospodarska javna služba

Stranka, ki ima pooblaščenca, lahko pravdna oz. dejanja izvršbe opravlja osebno. Za gospodarsko družbo lahko ta dejanja opravlja le zakoniti oz. z aktom o ustanovitvi družbe določeni zastopnik.

Pritožbi se u g o d i in se izpodbijani sklep sodišča prve stopnje r a z v e l j a v i ter se zadevo v r n e v nov postopek.

Odločitev o stroških tega pritožbenega postopka se pridrži za končno odločbo.

Sodišče prve stopnje je z izpodbijanim sklepom odločilo, da se sklep o izvršbi z dne 9. 11. 1994, opr. št. Ig ..., v celoti razveljavi in se izvršilni postopek ustavi. Takšno odločitev je sodišče prve stopnje obrazložilo z ugotovitvijo, da je upnik svoj predlog za izvršbo po izdaji sklepa o izvršbi umaknil.

V pravočasni pritožbi zoper ta sklep sodišča prve stopnje upnik uveljavlja pritožbeni razlog bistvene kršitve določb pravdnega postopka in sodišču druge stopnje predlaga, da pritožbi ugodi in izpodbijani sklep razveljavi ter zadevo vrne sodišču prve stopnje v nov postopek. Dne 20. 8. 1999 je nepooblaščena oseba finančne službe, katero upnik ne more ugotoviti, sodišču prve stopnje v imenu upnika posredovala umik predloga za izvršbo.Vloge ni podpisal niti pooblaščenec upnika, ki ima pooblastilo v tej zadevi,niti zakoniti zastopnik upnika. Predlog za izvršbo lahko za pravno osebo umakne samo njen zakoniti zastopnik oz. pooblaščenec. Ker delavec finančne službe upnika ni predložil posebnega pooblastila zakonitega zastopnika za umik predloga za izvršbo, je prišlo do bistvene kršitve določb pravdnega postopka. Umik predloga za izvršbo pa tudi sicer ni utemeljen, saj dolg dolžnika obstaja.

Po določbah čl. 15 Zakona o izvršbi in zavarovanju v zvezi s čl. 86/I Zakona o pravdnem postopku lahko stranka opravlja pravdna oz.

izvršilna dejanja osebno ali po pooblaščencu. Izpodbijana odločitev sodišča prve stopnje bi bila torej v obravnavani zadevi dopustna in pravilna (čl. 43/I in II ter čl. 76/II ZIZ), v kolikor bi predlog za izvršbo umaknil zakoniti oz. z aktom o ustanovitvi družbe določeni zastopnik upnika (čl. 32 in čl. 449/I Zakona o gospodarskih družbah).

Ker pa to dejstvo, na katerega je sodišče prve stopnje dolžno paziti po uradni dolžnosti (čl. 80 ZPP), ni (bilo) ugotovljeno, je izpodbijana odločitev tudi zaradi določbe čl. 339/II tč. 11 ZPP preuranjena. Zato je bilo potrebno pritožbi ugoditi in izpodbijani sklep sodišča prve stopnje razveljaviti ter zadevo vrniti v nov postopek (čl. 15 ZIZ v zvezi s čl. 365/tč. 3, čl. 366 ter čl. 354/II ZPP).

V njem bo v primeru ugotovitve, da je navedeno dispozitivno izvršilno dejanje opravil nekdo, ki je po zakonu upravičen zastopati upnika, sodišče prve stopnje lahko sprejelo odločitev, enako izpodbijani, sicer pa bo postopek izvršbe moralo nadaljevati.

Odločitev o stroških tega pritožbenega postopka temelji na določbah čl. 15 ZIZ v zvezi s čl. 165/III ZPP.

ZGD člen 32,  449,  449/1,  32,  449,  449/1.  ZIZ člen 43,  43/1,  43,  43/1.  ZPP člen 80,  86,  86/1,  80,  86,  86/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.